Kansanedustaja näkee nettipornon esteenä perustulolle. Puolueen linja hämärtyy, kun näkyvä hahmo asettuu sitä vastaan.

Keskustelu perustulosta jakaa hurjassa kannatusnousussa kiitäviä vihreitä. Kansanedustaja Antero Vartian mukaan muun muassa nettiporno on esteenä vastikkeettomalle perustulolle. Näkemys johti eilen dramaattiseen ratkaisuun.

– Antero jatkaa, minä en, Joensuun vihreiden puheenjohtaja Harri Mulari kirjoitti myöhään eilen illalla vihreiden julkisen Facebook-ryhmän keskustelussa vaadittuaan ensin Vartian eroa puolueesta.

Mulari kertoo kommentissaan eronneensa paikallisyhdistyksen jäsenyydestä ja luopuneensa kaikista luottamustoimistaan. Paikallisosaston puheenjohtajuuden lisäksi hän mainitsi niihin kuuluvan jäsenyydet Savo-Karjalan Vihreiden hallituksessa, Siun Sote -valtuustossa ja Joensuun alueellisessa jätelautakunnassa sekä varajäsenyyden Joensuun tarkastuslautakunnassa.

– Joku roti ja omatunto tässä hommassa pitää säilyttää, hän kirjoitti.

Isän pikajuna ei tavoittanut torstaiaamuna Mularia kommentoimaan päätöstään. Savo-Karjalan Vihreiden toiminnanjohtajan sijainen Tero Kankaanperä vahvistaa kuitenkin, että Mulari on ilmoittanut lyhyellä viestillä jättävänsä yhdistyksen hallituksen jäsenyyden.

Mulari vahvisti eronsa myöhemmin sanomalehti Karjalaiselle. Lehden verkkosivuilla julkaistun jutun mukaan Vartian ulostulo oli Mularille ”viimeinen pisara”, mutta eron taustalla oli muitakin syitä.

Perustulolla ei varauksetonta kannatusta

Vihreät on jo pitkään ajanut perustuloa, mutta tavoite ei nykyisessä muodossaan kuitenkaan edes puolueen sisällä nauti varauksetonta kannatusta. Mularin eropäätöksen taustalla on Antero Vartian Twitterissä julkaisema kannanotto, jonka mukaan perustulo olisi ”karhunpalvelus monille”.

Vartian vihreiden vakiintuneesta linjasta poikkeavan näkemyksen mukaan perustulon ei tulisikaan olla kaikille vastikkeeton. Kysyttäessä hän täsmensi kantaansa, mihin tarveharkintaa tarvittaisiin.

– Esimerkiksi niiden kohdalla, jotka pelaisivat päivisin tietokonepelejä ja katsoisivat iltaisin pornoa ja tulisivat perustulolla toimeen.

Vartia poisti myöhemmin twiittinsä, mutta kuvakaappaus keskustelusta jäi. Mulari julkaisi sen vihreiden Facebook-ryhmässä ja vaati sen johdosta Vartian eroa.

Syntyneessä keskustelussa Vartia avasi näkemyksiään laajemmin. Hän sanoi pitävänsä ”perustulon elementtejä täysin välttämättöminä” ja linjasi, että vastikkeellinen perustulo ei ole perustulo lainkaan. Vartia katsoi kuitenkin, että vastikkeeton perustulo ei ole riittävän kannustava.

– Vastikkeettoman perustulon vaara on, että näiden henkilöiden, jotka eivät välttämättä osaa omatoimisesti sopeutua työelämään tai muihin yhteisöihin, elämä rajautuu kotiin. Vaara on kasvava, sillä nykyaika tuo mukanaan myös paljon koukuttavia elementtejä, jotka vievät mennessään.

Tällaisiksi elementeiksi kansanedustaja listasi sosiaalisen median, tietokonepelit ja nettipornon. Ne ovat hänen mukaansa monille niin koukuttavia, että voivat vaarantaa elämänhallinnan.

– Tulevaisuudessa kotona nautittavien virikkeiden määrä vain kasvaa ja niistä tulee entistä stimuloivempia. Vastikkeellisuudella, mutta mahdollisimman joustavalla semmoisella, pienennämme tätä vaaraa, Vartia ennakoi.

Näihin vaaroihin vedoten kansanedustaja katsoo, että perustulon vihreiden tähän saakka ajamassa muodossaan ei tulisi toteutua.

– Tarvitsemme ison sosiaaliturvauudistuksen ja ratkaisu tulee takuulla olemaan jonkinasteinen versio perustulosta, vaikka sitä ei enää perustuloksi voisikaan sen jälkeen kutsua.

Vartian linjaukset herättivät sekä hyväksyviä että tuomitsevia reaktioita.

Yhtä aikaa oikealla ja vasemmalla

Onko vihreät vasemmistolainen vai oikeistolainen puolue? Tätä on moni pohtinut. Savo-Karjalan Vihreiden toiminnanjohtajan sijainen Tero Kankaanperä avaa kysymystä esimerkillä.

– Vihreiden eduskuntaryhmään mahtuvat sekä Outi Alanko-Kahiluoto että Antero Vartia. Siinä on minun mielestäni hyvä vastaus siihen kysymykseen. Skaalaa on.

Ensin mainitun näkemyksiä pidetään yleisesti varsin vasemmistolaisina. Vartia puolestaan edustaa oikeistolaisempaa vihreyttä. Eroilmoituksen sisältäneessä keskustelussa luottamustehtävänsä jättänyt Harri Mulari kertoi, mitä Vartian hänen mielestään pitäisi tehdä:

– Mennä henkiseen kotiinsa Kokoomukseen Jaana Pelkosen kanssa halveksimaan laiskoja ja köyhiä.

Oppositiopuolueena tai pienenä hallituspuolueena vihreillä on ollut vapaus edustaa abstrakteja arvoja, luonnonsuojelua ja yleistä liberaaliutta. Kannatusnousu asettaa puolueen kuitenkin uuteen tilanteeseen. Yleispätevä arvokeskustelu ei enää riitä, vaan lisäksi tarvitaan konkretiaa: mitä vihreät tekee, jos siitä tulee pääministeripuolue? Onko se kokoomuksen puisto-osasto vai osa vihervasemmistoa?

Nämä kysymykset eivät ole menettäneet merkitystään. Tällä hetkellä vihreät ei asetu perinteiselle oikeiston ja vasemmiston vastakkainasetteluun perustuvalle janalle yhteen pisteeseen, vaan se on levällään pitkin karttaa.

Kettinkejä kalistelevien luonnonsuojelurisupartojen imago on karissut hiljalleen, ja vihreistä on tullut monille vaihtoehto vanhoille valtapuolueille. Vihreät on noussut ainakin gallupeissa suurten puolueiden joukkoon. Sen seurauksena lisääntyvät myös vaatimukset selkeistä linjoista. Sen sijaan, että puolue osallistuisi hallitukseen yhden asian heittopussina, sen pitäisi pystyä nousemaan koko maan suuntaa määrittäväksi tekijäksi.

Puolueen näkyvänä edustajan Antero Vartian irtiotto perustulosta on omiaan hämärtämään vihreiden linjaa. Kysymyksenä se on vihreille liki yhtä keskeinen kuin suhtautuminen ydinvoimaan.

Tero Kankaanperän mukaan erilaisista näkemyksistä on vihreissä käyty perinteisestikin kiihkeää keskustelua.

– Vihreät ovat aina olleet hyviä keskustelemaan myös räiskyvästi. Meillä on ollut poliitikkoja hyvin eri laidoilta ja hyvin erilaisilla mielipiteillä. Me olemme aina osanneet myös sen riitelemisen, mutta se on myös opettanut meidät keskustelemaan asioista. Erilaisia mielipiteitä on opittu sietämään ja sitä keskustelua käymään puolueen sisällä. Minun mielestäni tämä (Mularin ero) taas sopii hirveän hyvin siihen jatkumoon.

Että lähdetään ovet paukkuen, kun tulee erimielisyyksiä?

– Sitäkin tapahtuu vähintään jokaisen vaalikauden aikana ja myös tiheämpään. Onhan näitä tulijoita ja menijöitä ollut, Kankaanperä naurahtaa.

Jytkyoppia

Vaihtoehtoja vanhalle vallalle on haettu Suomessa aktiivisesti jo pitkään. Tästä esimerkkinä on myös perussuomalaisten nousu, uho ja tuho. Puolue kasvatti kannatustaan oppositiossa, mutta hallitukseen päästyään se romahdutti suosionsa samoin tein.

Taustalla olivat petetyt lupaukset. Pienen ihmisen asialla ollut vaihtoehto tarjoilikin sitä samaa vanhaa. Yleisen räksytyksen taustalta puuttuivat omat periaatteet, ja hallituskumppanit päästettiin sanelemaan politiikan suunta. Nyt puolue on muuttunut perinpohjin, ja se joutuu hakemaan uutta nousua.

Persujen jytkyt osoittivat, että valtaan voi kyllä päästä, mutta siellä pysyminen on hankalampaa. Vaikka kovin erilaisista arvoista onkin kyse, sama haaste on edessä vihreillä. Linjojen tulisi olla selkeät, jotta äänestäjät saavat, mitä tilaavat. Erityisesti tämä koskee koko puoluetta määrittäviä kysymyksiä.

Muuten edessä voi olla pettymys, romahdus ja paluu keskikastiin.

Päivitys 15.9.2017 klo 8.10

Lisätty tieto Mularin kommentoinnista Karjalaiselle.